پی ایس ایل میں سلطانز نے زلمی کو ہرا دیا
اس میچ کے بعد ملتان سلطانز کی ٹیم کے 14 پوائنٹس ہوگئے ہیں۔ وہ پہلے ہی سیمی فائنل میں پہنچ چکی ہے۔ پشاور زلمی کے 10 میچ مکمل ہوگئے ہیں اور وہ 9 پوائنٹس کے ساتھ تیسرے نمبر پر ہے۔ کراچی کنگز کے 9، لاہور قلندرز کے 8 اور اسلام آباد یونائیٹڈ اور دفاعی چیمپین کوئٹہ گلیڈی ایٹرز کے 7،7 پوائنٹس ہیں۔
ویب ڈیسک — نیشنل اسٹیڈیم کراچی میں کھیلے گئے میچ میں پشاور زلمی کے کپتان وہاب ریاض نے ٹاس جیتا اور فیلڈںگ کا فیصلہ کیا۔ ملتان سلطانز نے پہلے کھیلتے ہوئے مقررہ 20 اوورز میں 6 وکٹوں کے نقصان پر 154 رنز بنائے۔ ذیشان اشرف نے 39 گیندوں پر 52 رنز اسکور کیے۔ خوشدل شاہ نے 30 اور کپتان شان مسعود نے 28 رنز بنائے۔ راحت علی نے 3 وکٹیں حاصل کیں۔ جواب میں پشاور زلمی کی ٹیم 20 اوورز میں 7 وکٹیں کھوکر 151 رنز بناسکی۔ امام الحق نے 41 گیندوں پر 56 رنز بنائے۔ شعیب ملک نے 30 اور عمر امین نے 29 رنز اسکور کیے۔ سہیل تنویر نے 3 کھلاڑیوں کو آؤٹ کیا۔ ذیشان اشرف کو مین آف دا میچ قرار دیا گیا۔ اس میچ کے بعد ملتان سلطانز کی ٹیم کے 14 پوائنٹس ہوگئے ہیں۔ وہ پہلے ہی سیمی فائنل میں پہنچ چکی ہے۔ پشاور زلمی کے 10 میچ مکمل ہوگئے ہیں اور وہ 9 پوائنٹس کے ساتھ تیسرے نمبر پر ہے۔ کراچی کنگز کے 9، لاہور قلندرز کے 8 اور اسلام آباد یونائیٹڈ اور دفاعی چیمپین کوئٹہ گلیڈی ایٹرز کے 7،7 پوائنٹس ہیں۔ لیگ کے اب 3 میچ باقی ہیں۔ ہفتے کو کراچی کنگز اور اسلام آباد یونائٹڈ مدمقابل آئیں گے۔ اتوار کو ملتان سلطانز اور لاہور قلندرز جبکہ کراچی کنگز اور کوئٹہ گلیڈی ایٹرز مقابلہ کریں گے۔ منگل کو دونوں سیمی فائنل کھلے جائیں گے۔ بدھ کو لاہور میں فائنل منعقد کیا جائے گا۔